Page:King Alfred's West-Saxon Version of Gregory's Pastoral Care (2).djvu/478

Hatton MS.] siððan hine gierdon ða ðe Gode herdon ðurh halga(n) bec hider on eorðan geond manna mod missenlice. Sume hine weriað ón gewitlocan, wisdomes stream, welerum gehæftað, ðæt he ón unnyt ut ne tofloweð. Ac se wæl wunas ón weres breostum ðurh Dryhtnes giefe diop & stille. Sume hine læetað ofer landscare riðum torinnan. Nis ðæt rædlic ðing, gif swa hlutor wæter hlud & undiop tofloweð æfter feldum, oð hit to fenne werð. Ac hladað iow nu drincan, nu iow Dryhten geaf ðæt iow Gregorius gegiered hafað to durum iowrum Dryhtnes welle. Fylle nu his fætels, se ðe fæstne hider kylle brohte. Cume eft hræðe, gif her ðegna hwelc ðyrelne kylle brohte to ðys burnan, bete hine georne, ðylæs he forsceade scirost wætra, oððe himð lifes drync forloren weorðe.